作者:劉禹錫
標題:送張盥赴舉詩
內容:爾生始懸弧，我作座上賓。引箸舉湯餅，祝詞天麒麟。今成一丈夫，坎坷愁風塵。長裾來謁我，自號廬山人。道舊與撫孤，悄然傷我神。依依見眉睫，嘿嘿含悲辛。永懷同年友，追想出穀晨。三十二君子，齊飛淩煙旻。曲江一會時，後會已凋淪。況今三十載，閱世難重陳。盛時一已過，來者日日新。不如搖落樹，重有明年春。火後見琮璜，霜餘識松筠。肅風乃獨秀，武部亦絕倫。爾今持我詩，西見二重臣。成賢必念舊，保貴在安貧。清時為丞郎，氣力侔陶鈞。乞取鬥升水，因之雲漢津。